**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος .**

Τηλ.: **6978520351 - 6974881331,** fax: **2674022211,** website: [**www.eakp.gr**](http://www.eakp.gr/)**,** email: [**info@eakp.gr**](mailto:info@eakp.gr)

**Αθήνα 30 Σεπτεμβρίου 2020**

**Προς: Κο Υπουργό Προστασίας του Πολίτη**

**Χρυσοχοΐδη Μιχαήλ**

**Κοιν.: Κο Υπουργό Υγείας Κικίλια Βασίλειο**

**Κο Υπουργό Εργασίας & Κοινωνικών Υποθέσεων Βρούτση Ιωάννη**

**Κο Υφυπουργό Πολιτικής Προστασίας Χαρδαλιά Νικόλαο**

**Κο Αρχηγό Πυροσβεστικού Σώματος Κολοκούρη Στέφανο**

**Κο Γενικό Επιθεωρητή Δημόσιας Διοίκησης**

**- Διεύθυνση Ασφάλειας και Υγείας στην Εργασία (Δ9)**

**του Υπουργείου Εργασίας & Κοινωνικών Υποθέσεων**

**Πολιτικούς Φορείς - Α.Δ.Ε.Δ.Υ. - Π.Ο.Ε.Υ.Π.Σ.**

**Εργαζόμενους Π.Σ. - Μ.Μ.Ε.**

**Θέμα: « Καθιέρωση υποχρεωτικών περιοδικών ιατρικών εξετάσεων για το προσωπικό**

**του Πυροσβεστικού Σώματος »**

**Κύριε Υπουργέ,**

Ως **Ε**νωτική **Α**γωνιστική **Κ**ίνηση **Π**υροσβεστών εκφράζουμε την έντονη ανησυχία μας μετά και από τον τελευταίο θάνατο του **40χρονου** συναδέλφου μας πενταετή πυροσβέστη στον Αλμυρό Βόλου που εκτελούσε τα υπηρεσιακά του καθήκοντα, και ο οποίος οφείλεται σε ανακοπή καρδιάς.

Ο συγκεκριμένος θάνατος του συναδέλφου μας έρχεται να προστεθεί στον μακρύ κατάλογο των πυροσβεστών που έχασαν την ζωή τους εν ώρα καθήκοντος.

Παράλληλα όμως προστίθεται σε αυτούς τους θανάτους που οφείλονται σε καρδιακές επιπλοκές όπου αρκετοί συνάδελφοί μας έχουν « χαθεί » από αυτήν την αιτία και σε σχετικά μικρή ηλικία! Δεν έχουν περάσει αρκετές ημέρες που θρηνήσαμε στις αρχές του Σεπτέμβρη τον θάνατο του **27χρονου** εθελοντή πυροσβέστη από τα ίδια αίτια! Όπως επίσης και ο θάνατος του **45χρονου** συναδέλφου μας Τσαλή Δημήτρη πριν ενάμιση χρόνο από ανακοπή κατά την διάρκεια κατάσβεσης πυρκαγιάς. Στο σημείο αυτό θα πρέπει να αναφέρουμε και τους τρεις αιφνίδιους θανάτους συναδέλφων πυροσβεστών από την Χίο, μόλις τέσσερις μήνες μετά την καταστροφική πυρκαγιά που έπληξε το νησί τον Αύγουστο του **2012**!!!

**Κύριε Υπουργέ,**

Όπως γνωρίζετε οι πυροσβέστεςλόγω της φύσης της εργασίας τους, σύμφωνα και με διεθνείς έρευνες, έχει αποδειχθεί πως είναι ένα από τα πιο επιβαρυμένα επαγγέλματα και το προσωπικό εκτίθεται συχνά σε διάφορους κινδύνους και σε στρεσογόνους παράγοντες. Χάνουν τη ζωή τους την ώρα εργασίας τους, αλλά και εκτός ωραρίου, χωρίς να γνωρίζουν αν πάσχουν από κάποιο νόσημα.

Τα εξαντλητικά και ακατάστατα ωράρια καθώς και η γρήγορη εναλλαγή από κατάσταση ηρεμίας σε κατάσταση εγρήγορσης, από την αναγγελία ενός συμβάντος μέχρι το τέλος αυτού, η απότομη αυξομείωση των καρδιακών παλμών και των ρυθμών της κυκλοφορίας του αίματος στον οργανισμό, καθώς και η κόπωση, μπορούν να προκαλέσουν στον πυροσβέστη διάφορα καρδιαγγειακά προβλήματα υγείας.

Η έκθεση σε υψηλές θερμοκρασίες αλλά και η εργασία σε περιβάλλον με υψηλά ποσοστά διοξινών και διάφορων άλλων χημικών παραγώγων από την καύση, είναι δυνατόν παροδικά να αποβούν επιβαρυντικά για το αναπνευστικό σύστημα του προσωπικού του Πυροσβεστικού Σώματος.

Οι επεμβάσεις σε τροχαία ατυχήματα και οι ενέργειες διάσωσης είναι δυνατόν να προκαλέσουν, εκτός από τα παραπάνω, μεταδιδόμενες ασθένειες ( Ηπατίτιδα, AIDS κ.α. ).

Κατά την κατάσβεση πυρκαγιών και ειδικά των δασικών που διαρκούν μεγάλο χρονικό διάστημα και στις οποίες παρέχεται συνεχόμενη εξαντλητική εργασία από τους πυροσβέστες, κάτω από αντίξοες συνθήκες, για **20**, **30**, και **40** ώρες, ο υπερβολικός χρόνος εργασίας, η αναπόφευκτη κόπωση και η συνεχόμενη εισπνοή αιωρούμενων σωματιδίων από την καύση της ξυλώδους μάζας, συμβάλουν στην δημιουργία σοβαρών προβλημάτων υγείας στους πυροσβέστες.

Λαμβάνοντας υπόψη τα προαναφερόμενα, αλλά και το γεγονός ότι ενώ με τον Νόμο **3144/2003** επεκτάθηκαν και για τους εργαζόμενους των **Σ**ωμάτων **Α**σφάλειας και των **Ε**νόπλων **Δ**υνάμεων οι διατάξεις του Νόμου **1568/1985** για την προστασία της υγείας και ασφάλειας, ως αποτέλεσμα των αγώνων που αναπτύχθηκαν και στο Π.Σ., μέχρι και σήμερα **17** χρόνια μετά, δεν έχουν εκδοθεί τα απαιτούμενα Π.Δ. για την εφαρμογή τους.

Παρ’ ότι όμως αποδεδειγμένα το επάγγελμα του πυροσβέστη, συγκεντρώνει όλα εκείνα τα χαρακτηριστικά που προσδιορίζουν ως **Β**αρύ **Α**νθυγιεινό και **Ε**πικίνδυνο ένα επάγγελμα, όχι μόνο δεν έχει προβεί καμία κυβέρνηση, παρά τις φραστικές υποσχέσεις στην αναγνώριση αυτή, αντιθέτως διαπιστώνεται μία επιλεκτική εφαρμογή των προληπτικών εξετάσεων μόνο για το προσωπικό των Ένοπλων Δυνάμεων. Εκ των πραγμάτων αυτός ο ακατανόητος διαχωρισμός ως προς την εφαρμογή των συστηματικών προληπτικών εξετάσεων, που αν υπήρχαν, πιθανότατα οι νεκροί συνάδελφοι μας δεν θα έλειπαν από τις οικογένειες τους, δημιουργεί εύλογα ερωτηματικά και έντονη πικρία στις τάξεις των πυροσβεστών, που τα τελευταία **20** χρόνια θρηνούν δεκάδες νεκρούς συναδέλφους τους και μετρούν εκατοντάδες τραυματίες με κάποιους από αυτούς να βρίσκονται πλέον σε μόνιμη αναπηρία.

**Κύριε Υπουργέ,**

Θεωρούμε ότι η ύπαρξη καθιερωμένων ιατρικών ελέγχων θα έχει θετικά αποτελέσματα στην πρόληψη για την υγεία και την ασφάλεια των πυροσβεστών.

Για τον λόγο αυτό ως **Ε**νωτική **Α**γωνιστική **Κ**ίνηση **Π**υροσβεστών ζητάμε την άμεση παρέμβασή σας ώστε:

* Με ευθύνη του Π.Σ., να καθιερωθούν υποχρεωτικές περιοδικές ιατρικές εξετάσεις για όλους τους πυροσβεστικούς υπαλλήλους όπως ισχύει και στις Ε.Δ.
* Να υπάρξει διασφάλιση της προστασίας της υγείας των πυροσβεστών τόσο κατά την διάρκεια της παραμονή τους στην υπηρεσία όσο και κατά την διάρκεια των συμβάντων, μέσω της έκδοσης των σχετικών Προεδρικών Διαταγμάτων που καθυστερούν εδώ και **17** ολόκληρα χρόνια.
* Να υλοποιηθεί η θεσμική και ηθική υποχρέωση της πολιτείας για την αναγνώριση του επαγγέλματος μας ως Β.Α.Ε.

**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**